Ego Pontius de Monte-Sancti-Joannis, notum facio universis, præsentibus et futuris, quod, cum dudum homo essem charissimæ dominæ meæ Blancheæ, Comitissæ Campaniæ, de viginti libris in nundinis Barri assignatis, et postmodum, tam ipsa comitissa quam charissimus meus Dominus alias viginti libras mihi crevissent in eisdem nundinis assignatas, et præterea dedissent mihi trecentas libras in denariis, et ego juravi eis super sanctos quod ipsos et hæredes eorum, bona fide juvabo de me et de gentibus meis et de fortericiis meis; et si opus fecerit in capite guerriabo contra Erardum de Brena et Philippam uxorem ejus, et contra Aalaidem reginam Cypri et hæredes eorum, et contra adjutores eorumdem, hoc excepto quod si prædicta comitissa, vel comes, aut gentes eorum irent super Milonem de Noeriis, sororium meum, in castello suo de Noeriis, vel in alia terra sua propria, ego, vel gentes meæ non teneamur illuc ire; sed, si idem Milo, vel gentes suæ, irent super comitissam vel comitem, aut super gentes eorum, teneremur eos et terram eorumdem, pro viribus, defensare. Sciendum est, autem, quod hæres meus qui Charniacum tenebit, feodum prædictarum quadraginta librarum habebit. Ut autem hæc omnia teneantur rata, litteris annotata sigilli mei munimine roboravi. Actum, anno Gratiæ millesimo ducentesimo nono-decimo, mense junio.